Seun steeds kritiek ná leeu-aanvalArgieffoto: Marianne Styan Kristian Prinsloo (11) is steeds in ŉ kritieke toestand in ŉ Pretoriase hospitaal nadat hy die naweek deur ŉ leeumannetjie in Lephalale (Ellisras) in Limpopo aangeval is. Sanet Dippenaar, woordvoerder van die Muelmed-hospitaal in Pretoria, het sy toestand Maandag aan Maroela Media bevestig. “Hy word in die waakeenheid behandel en is aan ŉ asemhalingsmasjien gekoppel,” het sy gesê. Dippenaar het gesê sy ouers het versoek om nie in die stadium met die media te praat nie. “Sy ouers en familie is erg getraumatiseerd en die kwessie is sensitief.” ŉ Gebedsgroep op sosiale media het ŉ beroep op mense gedoen om ernstig vir Kristian te bid nadat hy tydens die aanval deur ŉ driejarige leeumannetjie bespring en aan die keel gebyt is. Maroela Media het Sondag berig Kristian is Saterdag op ŉ familievriend se landgoed op die oewer van die Mogolrivier in Lephalale deur die leeu aangeval. Hy is eers by die Mediclinic Lephalale gestabiliseer en geopereer, waarna hy die middag met ŉ helikopter van Netcare 911 na Pretoria oorgeplaas is. Sy ouers, Herman en Adri Prinsloo, waak by sy hospitaalbed. Kristian het erge bytwonde en krapwonde aan en om sy nek opgedoen. Dit is nie duidelik wat tot die aanval gelei het nie. Sy ouma het die leeu van die seun afgestoei waarna die dier gevlug het. Die leeumannetjie wat hom aangeval het, is glo een van drie mak leeus wat op die landgoed aangehou word en as welpies daar grootgemaak is. Die eienaar van die landgoed kon nie dadelik vir kommentaar bereik word nie.